钦定古今图书集成/明伦汇编/官常典/第607卷 > 《封还解盐专置使状》范祖禹
## 钦定古今图书集成/明伦汇编/官常典/第607卷 > 《封还解盐专置使状》范祖禹

准中书省录黄尚书省到白札子，“勘会陕西制置解
盐司元专设官总领，后来方令转运使一员兼管，是
致职务不专，有害抄法。”契勘茶事司、河北籴便司已
罢转运司兼领，七月八日，得画三省同奉圣旨，依旧
差官专充制置解盐使，更不令转运使副兼领者。右
臣伏见仁宗庆历中，以范宗杰为制置解盐使，行禁
推法，公私大受其弊。于是范祥请变盐法。至八年，乃
以祥为陕西提点刑狱兼制置解盐事，尽革宗杰之
弊，课入亦增。祥初建议，当时论者争以为非，而韩琦、
包拯等皆以祥法为便，请久任祥以专其事。乃擢祥
为陕西转运使。及李三代祥，官课遂损。嘉祐中，张方平、包拯请复用祥，祥之盐法至今称之。及祥卒，薛向
继其后，祥与向皆号为“能言利丰财之臣，然皆提转
兼领。祥之再使，虽尝专领，后卒归之转运使。由此观
之，盐事修举，在于得人，不在置使也。今诚得如祥、向
者而主之，亦何必专？若不得人，虽专无益。自仁宗嘉
祐以来，不置此使已数十年，今一旦复之，设官置使，
别为一司，公私先已有劳费，权轻则不足以动州县，
重则是又增一监司，州县承禀，不无烦扰。又提转之
外别置使者以主财利，无不好相侵夺，各求自便，此
人情之常也。神宗熙宁中，留意马政，置监牧使，数年
而罢。盖监司之外又置使，则为穴长，事理不安，故不
能久。且治道贵于简便，纲领尤不欲众多也，东西海
盐不为不多，然提刑司亦兼盐事，解池盐在陕西转
运使止一事尔。若须置使，则东南盐亦当设官矣。若
每事专设官，则转运司遂无所用，尚何以主钱谷为
职哉？茶事司本起于李祀、刘佐、陆师闵之徒征利而
为之，议者皆以为非。朝廷以熙河边用，不得已而存
之，此不足为法也。夫解盐利害，非臣所知，止以祖宗
之旧及事理言之，恐不必专设官。今陕西有都转运
使，转运使副、判官、提点刑狱，皆可以随资序用。今若
选择知盐事者一人为盐司使之兼领，亦岂敢不举
职？若再置转运司，于抄法有害，则提刑兼领，亦范祥
故事。”虽增监司一员，有愈于别置使之烦也。古者利
不百，不变常，朝廷方省官惜费，苟无大利害，则不若
且如其故便。臣愚窃谓作事谋始，所宜慎重，故未敢
行。伏望圣慈更与大臣详酌，所有录黄，谨具封还。